নিউজডেস্ক, বাংলাদেশনিউজ২৪x৭.কম  জামালপুর সদর উপজেলায় এক সিএনজি চালককে হত্যা করেছে দুর্বৃত্তরা। তার নাম আবু সুফিয়ান (৫০)। রবিবার সকালে পুলিশ তার লাশ উদ্ধার করে জামালপুর জেনারেল হাসপাতাল মর্গে পাঠিয়েছে।  পুলিশ জানায়, শনিবার গভীর রাতে দুর্বৃত্তরা সিএনজি চালক আবু সুফিয়ানের হাত-পা বেঁধে রাস্তার পাশে সরিষা ক্ষেতে নিয়ে হত্যা করে। এরপর সিএনজি নিয়ে পালিয়ে যায়। সকাল ১০টায় এলাকাবাসী জামালপুর সদর উপজেলার জামালপুর-টাঙ্গাইল মহাসড়কের খুনি বটতলার হরিণদাট্টা  গ্রামের একটি সরিষা ক্ষেতে তার লাশ দেখে পুলিশে খবর দেয়। পরে পুলিশ এসে লাশ উদ্ধার করে। নিহত সিএনজি চালকের বাড়ি শহরের বেলটিয়া গ্রামে। পুলিশ ধারণা করছে দুর্বৃত্তরা আবু সুফিয়ানের সিএনজি ভাড়া নেয়। এরপর তাকে হত্যা করে তার সিএনজি নিয়ে পালিয়েছে।  বাংলাদেশনিউজ২৪x৭.কম/এসএ.